Nemendur í MS gáfu dagsverk til uppbyggingar skólastarfs í Kambódíu Nemendur Menntaskólans við Sund lögðu niður hefðbundið skólastarf í gær og söfnuðu rúmri milljón króna fyrir uppbyggingu skólastarfs í afskekktum héruðum í Kambódíu . Nemendurnir fóru víðs vegar um bæinn og störfuðu m.a. á leik - og grunnskólum Reykjavíkur , hjá Höfuðborgarstofu , afgreiddu í Skífunni og flokkuðu krabbadýr á Náttúrufræðistofnun . Þeir aðilar sem MS-ingarnir unnu hjá samþykktu að veita fé til Barnaheilla í skiptum fyrir aðstoð nemendanna eina dagstund . Allt fé sem þannig safnaðist á þessum degi rennur óskipt til að byggja upp fljótandi skóla í Kambódíu . Kristín Jónasdóttir , framkvæmdastjóri Barnaheilla , segir skólann verða við stöðuvatnið Tonle Sap í miðri Kambódíu . „ Skólastofurnar verða á bambusbátum sem fljóta á vatninu og eru færðar á milli þorpa . Skólarnir eru þannig færðir til fólksins . Rauðu Khmerarnir réðu svæðinu við Tonle Sap-vatn þar til fyrir fjórum árum og vegna stefnu Khmeranna um að útrýma menntun og menntamönnum er enn verið að byggja þarna upp grunnskólastarf frá grunni . “ Verkefni Barnaheilla um uppbyggingu menntunar á þessu svæði er unnið í samstarfi við systursamtökin Redd Barna – Save the Children í Noregi . Starfsfólk Barnaheilla – Save the Children á Íslandi þakkar nemendum við Menntaskólann við Sund kærlega fyrir þeirra frábæra framtak .